b'\n_START_ARTICLE_\nSilvester Godina\n_START_SECTION_\n\xc5\xbdivljenje in delo\n_START_PARAGRAPH_\nKot slikar je bil samouk. Ljudsko \xc5\xa1olo je obiskoval v rojstnem kraju. Prve slikarske napotke je dobil pri mojstru Eugeniju Scompariniju, ki je vodil slikarski oddelek na \xc5\xa1oli za obrtne mojstre v Trstu. Iz te \xc5\xa1ole so iz\xc5\xa1li tudi Albert Sirk, Avgust \xc4\x8cernigoj in drugi slikarji. Po 1. svetovni vojni je v solastni\xc5\xa1tvu ustanovil obrtno podjetje za dekorativno slikarstvo v katerem je bilo zaposlenih do 20 pomo\xc4\x8dnikov in ostal v tej obrti do 78 leta starosti. \xc5\xbde od \xc5\xa1olskih let pa se je v prostem \xc4\x8dasu zatekal k slikarstvu\xc2\xa0\xc2\xbb... katerega vrhunec je bilo \xc4\x8dim vernej\xc5\xa1e posnemanje prirode\xc2\xab, kot je zapisal Vladimir Bartol, ko mu je ve\xc4\x8d let kasneje  v Primorskem dnevniku posvetil dolg \xc4\x8dlanek, da bi se mu opravi\xc4\x8dil za\xc2\xa0\xc2\xbbnemilosr\xc4\x8dno obsodbo\xc2\xab\xc2\xa0v kritiki ob razstavi leta 1935 v tr\xc5\xbea\xc5\xa1ki galeriji Rossoni. Godina je v letih 1953\xe2\x88\x921972 razstavljal na ve\xc4\x8d samostojnih razstavah v Trstu, Gorici, Tr\xc5\xbei\xc4\x8du in drugih krajih v okolici Trsta, ter v okviru skupinskih razstav gostoval tudi po drugih mestih v Italiji. Leta 1969 je prejel pokal in kolajno na razstavi\xc2\xa0\xc2\xbbOd Jadranskega do Tirenskega morja\xc2\xab, ki je bila v mestu Vico Equens (Neapelj). V nekrologu 8. aprila 1976 je Milko Bambi\xc4\x8d zapisal, da je bil Silvestru Godini vzor Ivan Grohar in da je vernemu upodabljanju narave ostal vedno zvest,\xc2\xa0\xc2\xbb...skromno odmaknjen v svoji zamaknjenosti v staro\xc5\xbeitno idealisti\xc4\x8dno podobo sveta\xc2\xab._NEWLINE_Godina je deloval tudi v \xc5\xa1kedenjskem prosvetnem in gospodarskem \xc5\xbeivljenju. Med drugim je bil odbornik v tamkaj\xc5\xa1nem Gospodarskem dru\xc5\xa1tvu.'